LUR moet betaal ná pasiënt hom dood valDie Livingstone-hospitaal in Port Elizabeth. (Skermskoot/Google Maps) Deur Tania Broughton, GroundUp Die hooggeregshof in Port Elizabeth het bevind dat die Oos-Kaapse LUR vir gesondheid en die Livingstone-hospitaal aanspreeklik is vir skadevergoeding aan die weduwee van ŉ man wat van die hospitaal se vyfde verdieping na sy dood geval het. Waarnemende regter Ivana Band het bevind dat die pasiënt, George Williams, nie behoorlik van medisyne voorsien was of dopgehou is nie. Sy het bevind indien dit gedoen was, sou Williams nie op en af in die saal in ŉ “verwarde, rustelose en gedisoriënteerde toestand” geloop het nie. Hy sou dan ook nie na sy dood geval het nie. Die regter het bevind die gedrag van die mediese en verpleegpersoneel wat Williams behandel het nadat hy op 3 Oktober 2013 in die hospitaal opgeneem is, was onvoldoende vir pasiënte wat aan alkoholonttrekkingsimptome ly. Simptome sluit in veranderings aan die senuweestelsel en sekondêre skisofrenie. Indien Williams die regte medisyne ontvang het, sou hy kalm gewees het. “Dit sou die mediese en verpleegpersoneel in staat gestel het om sy lewenstekens en toestand behoorlik te monitor totdat die delirium tremens [dronkenskapsdelirium] bedaar het,” het die regter gesê. Die bevinding beteken Williams se weduwee, Jeanine, kan nou ŉ skadevergoedingseis teen die hospitaal en die LUR instel. Jeanine Williams voer in hofstukke aan dat die hospitaalpersoneel ŉ wetlike plig gehad het om haar man betyds en behoorlik te behandel, dat hy nie behoorlik verdoof is nie, dat sy bewegings nie beperk en sy toestand nie dopgehou is nie. Die verweerders voer egter aan dat Williams wel kalmeermiddels gekry het en dat hy in ŉ geslote saal naby die verpleegstasie was. Dit is bekend dat Williams ŉ alkoholis was. Hy is laataand in die hospitaal opgeneem, het in die vroeë oggendure van die volgende dag medisyne gekry en het daardie aand weer kalmeer- en ander middels ontvang – sonder enige uitwerking. Teen 22:30 het hy die glasdeur van die verpleegsters se teekamer gebreek en van die vyfde verdieping geval. Hy is sowat ŉ uur later dood. Dr. Candice Harris het namens Williams getuig dat delirium tremens ŉ “mediese noodgeval” is en dadelik behandel moet word. Sy het benadruk dat die pasiënt bewus van sy omgewing gemaak moet word en dat dit die verpleegsters se plig is om ŉ dokter in te lig indien ŉ pasiënt nie op medisyne reageer nie. Dr. Michelle Walsh het namens die hospitaal en die LUR getuig dat die hospitaal nie niks gedoen het nie. Dit wat gedoen is, het egter nie die gewenste uitwerking gehad nie, het die regter bevind. “Nie net het hy te min verdowing ontvang nie; daar is geen bewyse dat die aanvanklike dosis, wat geen uitwerking gehad het, ooit ingevolge die voorgeskrewe riglyne verhoog is nie. Dit is ten spyte van verskeie inskrywings in hospitaalrekords dat hy verward, gedisoriënteerd en rusteloos gebly en op en af geloop het – en dat hy so onrustig was dat die verpleegpersoneel gevrees het dat hy hulle sou aanrand,” het regter Band bevind. Sy het bevind Williams is nie ingevolge riglyne behandel nie en daarom moet die LUR en die hospitaal aanspreeklik vir enige bewese skade gehou word.